Starbucks ร้านกาแฟเจ้าดังที่ตอนนี้ขยันออกเมนูใหม่ๆออกมาอยู่แทบจะทุกเดือนเลยก็ว่าได้ครับ ซึ่งเดือนนี้ก็ได้เวลาของคนรักชา เพราะทางร้านออกเมนูชา Teavana ออกมาถึง 4 เมนูให้คนไทยได้ลิ้มลองด้วยกันครับ นอกจากจะได้ลองเมนูใหม่แล้วความพิเศษนั้นก็อยู่ตรงที่ช่วงนี้ทางร้านมีโปรโมชั่น ซื้อ 1 ฟรี 1 กับเมนูชาทุกเมนูในร้าน ตั้งแต่ 13.00 น เป็นต้นไป ซื้อได้ทุกวันและทุกสาขาภายในวันที่ 30 กันยายนด้วยครับ คุ้มสุดๆไปเลยครับ
 
[วิธีการเดินทาง]
สาขาที่ผมมาทานวันนี้ตั้งอยู่ที่ชั้น 1 ของตึก Sathorn Square ร้านอยู่ด้านซ้ายสุดของตึกเลยครับ เข้าตึกมาเจอ reception ให้มองไปด้านซ้ายก็จะเจอร้านแล้วครับ ตึกนี้ตั้งอยู่ในย่านสาทรช่องนนทรี สามารถมาด้วยรถไฟฟ้า BTS ลงสถานทีช่องนนทรีแล้วก็เดินทางเชื่อมเข้ามายังตัวอาคารได้เลยครับ สะดวกสุดๆแล้ว
 
[บรรยากาศ/การบริการ]
สาขานี้บรรยากาศดีครับ แม้ว่าจะเป็นร้านเปิดโล่ง แต่บรรยากาศนั้นสวยงาม เพราะด้านบนร้านนั้นเป็นโดมสวยมาก ดูโปร่งสบาย ด้านในร้านนั้นมีที่นั่งเยอะพอสมควรครับ จะมานั่งทำงานตรงนี้ก็ได้ มีฟรี wifi แถมมีปลั๊กให้เสียบทุกโต๊ะด้วยครับ ลูกค้านั้นค่อนข้างเยอะเลยช่วงนี้เพราะมีโปรโมชั่นด้วย ช่วงที่ไม่มีโปรนั้นก็สบายๆครับ คิวไม่ยาวครับ พนักงานที่สาขานี้นั้นก็บริการได้ดีไม่แพ้สาขาอื่นๆครับ ทำได้รวดเร็ว ช่วงมีโปรก็จะมีพนักงานมารับคิวก่อนถึงเค้าเตอร์ ช่วยลดเวลาลงไปได้อีกด้วยครับ
 
[รสชาติอาหาร/ความคุ้มค่า]
ช่วงนี้ทางร้านมีโปรโมชั่นชารสชาติใหม่ ในเซตที่เรียกว่า Teavana ซึ่งออกมาถึง 4 รสชาติด้วยกันครับ
1) Iced Matcha & Espresso
2) Pomegranate Pearls
3) Aloe  Prickly Pear
4) Ruby Grapefruit & Honey
 
Iced Matcha & Espresso (160 บาท)
- วันนี้ผมสั่ง Iced Matcha & Espresso มาทาน โดยสั่งไซส์กลาง Grande เครื่องดื่มตัวนี้เป็นชาผสมกาแฟ สามชั้นเรียงตัวสวยงามครับ ชั้นล่างสุดเป็นชาเขียวเย็น ตามมาด้วยนมสดเย็น แล้วก็กาแฟ Espresso ชั้นบน เมนูนี้ก่อนทานก็ต้องคนให้เข้ากันก่อนครับ จริงๆแล้วผมให้เมนูนี้เป็นกาแฟมากกว่าชาเพราะว่ารสชาติกาแฟนั้นค่อนข้างแรงมากเลยทีเดียว ทานแล้วกลบกลิ่นชาไปมิดเลยครับ รสชาติก็ถือว่าอร่อยตามสไตล์ Starbucks ไม่มีผิดหวังครับ
 
เมนูใหม่ตัวนี้ไม่แน่ใจว่าจะมีขายไปถึงเมื่อไร แต่ถ้าอยากได้คุ้ม แนะนำให้มาซื้อทานก่อน 30 กันยายนนี้นะครับ เพราะโปรโมชั่น 1 แถม 1 นั้นมีถึงแค่นี้เท่านั้นครับ